
ΔΗΜΩΝ ΚΑΙ

ΚΟΙΝΟΤΗΤΩΝ

ΕΛΛΑΔΑΣ

Ομιλία του Προέδρου της Κεντρικής Ένωσης Δήμων και Κοινοτήτων Ελλάδας

κ. Π. Κουκουλόπουλου, δημάρχου Κοζάνης
στην ημερίδα της Eurobank  με θέμα

ΧΡΗΜΑΤΟΟΙΚΟΝΟΜΙΚΕΣ ΕΥΚΑΙΡΙΕΣ ΓΙΑ ΤΗΝ ΤΑ

Αυτές τις μέρες η Τοπική Αυτοδιοίκηση είναι ιδιαίτερα αισιόδοξη. Εδώ και ένα μήνα περίπου οι γενικοί γραμματείς των Περιφερειών σε όλους σχεδόν τους δήμους της χώρας έχουν δεσμευτεί για τα πιο αναγκαία και τα πιο απίθανα αιτήματα που υπάρχουν ενόψει των εκλογών που έχουμε στις Τοπικές Ενώσεις και στην Κεντρική Ένωση Δήμων και Κοινοτήτων.

Νομίζω ότι ανακαλύπτουμε ένα …νέο χρηματοδοτικό εργαλείο στην Ελλάδα. Μπορούμε δηλαδή αντί να κάνουμε κάθε τέσσερα χρόνια εκλογές να κάνουμε κάθε χρόνο, οπότε έτσι θα επιταχύνουμε την ανάπτυξη και όλη η Ευρώπη θα μπορούσε να μιλάει για ένα θαύμα. Φαντάζομαι ότι όλα αυτά θα υλοποιηθούν, ας πούμε, γιατί τα 24 δις του 4ου ΚΠΣ δε φτάνουν βέβαια για αυτά που έχουν αθροίσει σε όλη τη χώρα.
Κυρίες και κύριοι,

Οι πόλεις δεν αποτελούν απλώς κέντρα πληθυσμιακής συγκέντρωσης ή εστίες οικονομικής και διοικητικής δραστηριότητας. Ο ρόλος τους στην τοπική και περιφερειακή ανάπτυξη ολοένα και διευρύνεται. Η ζήτηση για υποδομές και νέες σύγχρονες εξυπηρετήσεις, που βελτιώνουν την ποιότητα ζωής των πολιτών, συνεχώς αυξάνεται. Η άμβλυνση των ενδοπεριφερειακών ανισοτήτων και η ισόρροπη ανάπτυξη των πόλεων, σε συνδυασμό με την ενδυνάμωση των σχέσεων αστικών, περιαστικών και αγροτικών περιοχών αποτελεί το ζητούμενο.  Μας βρίσκει απολύτως σύμφωνους η θέση της κ.Hubner που σε πρόσφατο άρθρο της αναφέρει: «Η Ευρωπαϊκή Ένωση χρειάζεται καινοτόμες και δυναμικές πόλεις που δημιουργούν τις καλύτερες συνθήκες για ανάπτυξη, δημιουργία θέσεων εργασίας και καινοτομία, εξασφαλίζοντας συγχρόνως την κοινωνική συνοχή και την ποιότητα του περιβάλλοντος». 
Οι χρηματοδοτικοί πόροι του Προγράμματος Δημοσίων Επενδύσεων, όπως επίσης και τα κοινοτικά κονδύλια, προφανώς δεν επαρκούν να καλύψουν το σύνολο των αναγκών. Μπορούν όμως και πρέπει να χρησιμοποιηθούν  μαζί με άλλα χρηματοδοτικά εργαλεία ως μοχλοί ανάπτυξης. Η συμβολή του ιδιωτικού τομέα, ιδιαίτερα του χρηματοπιστωτικού, είναι σημαντική και στις μέρες μας αναδεικνύεται πολυσήμαντη. Προσφέρει χρηματοδοτικούς πόρους αλλά διαθέτει επίσης μεγάλα «αποθέματα» τεχνογνωσίας, που στη σύγχρονη εποχή θεωρείται απολύτως απαραίτητη στην διατύπωση, υλοποίηση, εφαρμογή και τον έλεγχο μίας επενδυτικής πρότασης. 

Όπως είναι γνωστό η Ελλάδα, δυστυχώς,  είναι το πλέον συγκεντρωτικό κράτος στην ΕΕ. Και αυτός ο συγκεντρωτισμός, κατά τη δική μας γνώμη, αποτελεί το μεγαλύτερο εμπόδιο στην ανάπτυξη και την ευημερία του τόπου. 
Η συστηματική προώθηση της αποκέντρωσης και ο εξοπλισμός της ΤΑ με νέες αρμοδιότητες και πόρους αποτελούν πλέον θέση, που στον έναν ή άλλο βαθμό, νομίζω ότι συμμερίζεται  ολοένα και μεγαλύτερο κομμάτι του  πολιτικού κόσμου, μολονότι  στην υλοποίηση δεν τα πάμε καλά. Με βάση τα παραπάνω οι δυνατότητες αλλά και οι ανάγκες των Ελληνικών ΟΤΑ αναμένεται να πολλαπλασιαστούν. Τα τελευταία χρόνια παρουσιάζεται μία τάση αποκέντρωσης αρμοδιοτήτων του κεντρικού κράτους προσανατολισμένη στην ΤΑ χωρίς όμως αυτή να συνοδεύεται, όπως επιτάσσει το Σύνταγμα, από τους αντίστοιχους πόρους. Παράλληλα, οι δαπάνες των ΟΤΑ αυξάνονται με πολύ γρήγορους ρυθμούς, με αποφάσεις που δεν επηρεάζουμε εμείς, αλλά υπόκεινται στην απόλυτη εποπτεία του κράτους, παρόλα αυτά τα «σπασμένα» τα πληρώνουν τα ισχνά ταμεία των ΟΤΑ, και αναφέρομαι στην μισθοδοσία, τις συλλογικές συμβάσεις κ.λπ. Αυτήν τη στιγμή η Αυτοδιοίκηση είναι αντιμέτωπη με ένα χρέος απέναντι στους εργαζομένους 1,7 δις ευρώ, επειδή κάποιος υπουργός πριν λίγα χρόνια έδωσε στο Εθνικό Τυπογραφείο ένα επίδομα και συλλήβδην τα εφετεία τώρα επιδικάζουν τέτοια ποσά και οι δήμοι βέβαια αδυνατούν να τα δώσουν. Κάτι ανάλογο είχε συμβεί πριν λίγα χρόνια με το πριμ παραγωγικότητας και σιγά - σιγά ολοένα και βαθαίνει ο λάκκος στον οποίο βυθίζεται εντελώς αβοήθητη η Αυτοδιοίκηση, αντιμετωπίζοντας τεράστιο βέβαια λειτουργικό πρόβλημα.

Σ΄ ένα τέτοιο περιβάλλον οι στόχοι που έχουμε χαράξει εδώ και αρκετά χρόνια μέσα από τις αποφάσεις και των συνεδρίων μας είναι συγκεκριμένοι και σαφείς.

Πρώτα απ΄ όλα για να αλλάξει ολότελα το  τοπίο πρέπει να περάσουμε σε ένα καθεστώς φορολογικής αποκέντρωσης και Αυτοδιοίκησης, όπως συμβαίνει σε όλο τον σύγχρονο κόσμο πλην της Ελλάδος. Αρνείται το πολιτικό σύστημα να ανοίξει το διάλογο για φορολογική αποκέντρωση για να έχουμε πραγματικά αυτοτελείς ΟΤΑ. Θέλουν πελατειακές λογικές, θέλουν ΟΤΑ φόρου υποτελείς στο κράτος και αυτό βέβαια ισχύει και για όλες τις  κυβερνήσεις και  τη σημερινή, φοβάμαι και για την επόμενη.

Το δεύτερο μετά τη φορολογική αποκέντρωση είναι προφανώς η λήψη όλων εκείνων των μέτρων έτσι ώστε να έχουμε αποτελεσματική λειτουργία των ΟΤΑ για να γίνει και ορθολογική διαχείριση των όποιων διαθέσιμων πόρων. Παρά τα προβλήματα που περιγράφω, προφανώς υπάρχουν πόροι που όσο καλύτερα κανείς τους διαχειριστεί τόσο καλύτερα αποτελέσματα μπορεί να έχει.

Η τρίτη προτεραιότητα είναι ότι πρέπει να προσπαθήσουν να βρουν εναλλακτικές χρηματοδοτικές πηγές με στόχο να έχουμε  πολλαπλασιαστικά αποτελέσματα στα τοπικά επενδυτικά κονδύλια που είναι διαθέσιμα. 

 Και για τα τρία θέματα η ΚΕΔΚΕ διαθέτει επεξεργασμένες απόψεις που έχουν τύχει την αποδοχή της μεγάλης πλειοψηφίας των αιρετών. 

Για λόγους οικονομίας χρόνου επιτρέψτε μου να περιοριστώ στο τρίτο θέμα που αποτελεί το αντικείμενο της σημερινής ημερίδας. 

Όπως τόνισα και προηγουμένως η ανάγκη για εναλλακτικές χρηματοδοτικές λύσεις στην Ελληνική ΤΑ είναι έντονη. Σε πολλές περιπτώσεις η περιορισμένη πρόσβαση σε χρηματοδοτικούς μηχανισμούς αναγνωρίζεται ως ένα από τα μεγαλύτερα εμπόδια στην υλοποίηση καινοτόμων τοπικών αναπτυξιακών πρωτοβουλιών. 

Βασικό χρηματοπιστωτικό σύστημα για την Ελληνική ΤΑ, αποτελεί το Ταμείο Παρακαταθηκών και Δανείων.  Δυστυχώς, το ΤΠ&Δ σήμερα έχει μείνει πάρα πολύ πίσω. Βγήκε μπροστά με τα στεγαστικά δάνεια, διαβάσαμε σχετικά χθες,  δεν τα ξέραμε αυτά, γιατί η Αυτοδιοίκηση εδώ και τρία χρόνια από τα Ταμείο Παρακαταθηκών και Δανείων. Η ΚΕΔΚΕ για πρώτη φορά  μετά από σαράντα χρόνια δεν εκπροσωπείται στο Παρακαταθηκών και Δανείων, από τις εφημερίδες τα μαθαίνουμε και εμείς τώρα, ότι γίνονται διάφορα με τα ομόλογα και όλα αυτά εν πάσει περιπτώσει στα οποία λέγεται ότι ενέχεται και το Ταμείο Παρακαταθηκών. 

Εγώ θα πω ότι γνωρίζω για μας.

Το Ταμείο Παρακαταθηκών δεν μπορεί να αντιμετωπίσει τη σύγχρονη πραγματικότητα γιατί μείνει πάρα πολύ πίσω. Έχει μείνει σε επιτόκια 6% και εδώ και ένα χρόνο την 15ετία και την 20ετία που είχε ως περίοδο αποπληρωμής την έχει μετατρέψει αυθαίρετα 10ετία για τους  υγιείς ΟΤΑ, με το πρόσχημα ότι έχουν λεφτά να πληρώσουν! Την ίδια ώρα δήμοι, ο Δήμος Κοζάνης, πήρε την πρωτοβουλία να δανειστεί από την Ευρωπαϊκή Τράπεζα Επενδύσεων με επιτόκιο 4% και 25ετή περίοδο αποπληρωμής για να αντικαταστήσει δύο δάνεια που είχαν εγκριθεί με 6% για 10 χρόνια και ο γενικός γραμματέας της Περιφέρειας δεν υπογράφει το δάνειο, εδώ και δύο μήνες παρότι έχει αποκλειστική προθεσμία ενός μηνός  με βάση τον νέο Κώδικα. 
Η αυθαιρεσία ζει και βασιλεύει στην Ελλάδα, ο καθείς ό,τι θέλει κάνει και η Τοπική  Αυτοδιοίκηση είναι εγκλωβισμένη στους τοκογλύφους του Ταμείου Παρακαταθηκών και Δανείων, που φαίνεται προτιμούν να ασχολούνται με παράνομα ομόλογα και όλα αυτά που δεν τα πολύ κατέχω κιόλας και δεν τα ξέρω για να επεκταθώ σ΄ αυτά.
Είμαστε διατεθειμένοι και έτοιμοι να συνεργαστούμε με Ευρωπαϊκά και Ελληνικά χρηματοπιστωτικά ιδρύματα αλλά δεν μας αφήνουν. Προτιμούν να μας έχουν στο Ταμείο Παρακαταθηκών και Δανείων, που απ΄ ότι φαίνεται χάνει από αλλού και θέλει να κερδίζει από τους δήμους. Είναι πάρα πολύ απλό. Δεν μας επιτρέπουν. Δεν επιτρέπουν η Ελληνική  Αυτοδιοίκηση να φύγει από τη δαμόκλειο σπάθη που μας έχει βάλει το Ταμείο Παρακαταθηκών.

Ζητάμε επίμονα από το Ταμείο Παρακαταθηκών να πάρει πρωτοβουλία να δανειστεί για λογαριασμό των ΟΤΑ με 4%  και ακόμη παρακάτω από την Ευρωπαϊκή Τράπεζα Επενδύσεων και να δανείσει με 4,2% τους ΟΤΑ  και προτιμά να μας δανείζει με 6%, εις δόξαν του ορθολογισμού. Αν αυτά έχουν καμία σχέση με τη λογική…

Επιτρέψτε μου να σας αναφέρω τις συγκεκριμένες προτάσεις που έχουν υποβληθεί εδώ και καιρό και για τις οποίες αναμένουμε εναγωνίως- ή δεν ξέρω  αδίκως- απάντηση. Περιμένουμε πάντως να γίνουν αποδεκτές οι συγκεκριμένες προτάσεις μας για να απαντήσουν στο συγκεκριμένο πρόβλημα το οικονομικό των ΟΤΑ.
Έχουμε προτείνει λοιπόν να δεσμεύσουμε το τέλος ζύθου και το τέλος διαφήμισης των μεγάλων καταστημάτων και να πάρει η χώρα κεντρικά, με τη διαμεσολάβηση της ΚΕΔΚΕ, ένα μεγάλο δάνειο ύψους πολλών δισεκατομμυρίων ευρώ για τις επενδυτικές δαπάνες των ΟΤΑ κάτω των 15.000  κατοίκων. Πρόκειται για ΟΤΑ που είναι αποκλεισμένοι από το Γ΄ ΚΠΣ και από ότι φαίνεται θα είναι αποκλεισμένοι και από το Δ΄ ΚΠΣ. Οι πόροι αυτοί είναι πόροι της Αυτοδιοίκησης  και η πρωτοβουλία μας αυτή θα μπορούσε πραγματικά να αποδώσει, δεν θα επιβάρυνε τα ταμεία των Δήμων γιατί θα αποπληρώνονταν από συγκεκριμένους πόρους. Και θα μπορούσαμε να το πάρουμε αυτό το δάνειο χαμηλότοκο από την Ευρωπαϊκή Τράπεζα Επενδύσεων. Δεν είμαι ιδιαίτερα αισιόδοξος. Βλέπω αυτήν την περιπέτεια με το δάνειο ενός συγκεκριμένου μεσαίου μεγέθους δήμου, που δεν τον αφήνουν να αντικαταστήσει ένα δάνειο του 6% με 4%. Εμείς είμαστε αποφασισμένοι να το προχωρήσουμε και να προσφύγουμε και σε ευρωπαϊκά όργανα. 
Κάτι ανάλογο θα μπορούσαμε να κάνουμε τα περίφημα παρακρατηθέντα. Είναι γνωστό ότι παρακρατήθηκαν, σύμφωνα με την ορολογία της σημερινής Κυβέρνησης υπεξαιρέθηκαν, από τα ταμεία των δήμων χρήματα. Αυτά τα χρήματα θα μπορούσαν να μπουν ως εγγύηση και να δημιουργηθεί ένα σοβαρό Ταμείο  Εγγυοδοσίας, το οποίο  να χρηματοδοτεί σχετικά επιχειρησιακά προγράμματα και για μικρούς ΟΤΑ και για ειδικές περιοχές. 
Υποστηρίζουμε, κύριε υφυπουργέ της Οικονομίας και των Οικονομικών την ξέρετε την πρότασή μας, ότι εκεί που για λόγους στατιστικής στρέβλωσης έχουμε έξοδο από το στόχο 1 και αναφέρομαι στη Στερεά Ελλάδα, τη Δυτική Μακεδονία και στο νησιωτικό χώρο, να δημιουργηθεί ένα ειδικό αναπτυξιακό πρόγραμμα. 
Σε ότι αφορά την Αυτοδιοίκηση θα μπορούσαν τα περίφημα παρακρατηθέντα- επεξαιρεθέντα να συνδεθούν με σοβαρές αναπτυξιακές πρωτοβουλίες. Τελικά ούτε αναπτυξιακές πρωτοβουλίες βλέπουμε, ούτε βέβαια τα χρήματα επιστρέφουν στα ταμεία μας.
Εν πάσει περιπτώσει υπάρχει και η πρόταση για το Ταμείο Εγγυοδοσίας, που μπορεί να εγγυάται για σοβαρές επενδύσεις για ΟΤΑ μικρού μεγέθους. Υπάρχουν ΟΤΑ μικρού μεγέθους χωρίς σοβαρές επενδυτικές πρωτοβουλίες και θα μπορούσε να υπάρχει ένα σοβαρό Ταμείο Εγγυοδοσία. 

Όλοι αυτοί οι πόροι και με τη βοήθεια των χρηματοπιστωτικών ιδρυμάτων - επειδή υπάρχουν πολλοί πόροι, όπως είναι το τέλος ζύθου και το τέλος διαφήμισης, ή τα παρακρατηθέντα, που θα μπορούσαν να μπουν ως εγγύηση πολύ χαμηλού ρίσκου για τα εθνικά και για τα ευρωπαϊκά χρηματοπιστωτικά ιδρύματα – θα μπορούσαν να οδηγήσουν σε μια πραγματικά επενδυτική άνοιξη της ελληνικής Τοπικής Αυτοδιοίκησης, αρκεί να υπήρχε τόση δα τόλμη και λιγότερη πελατειακή λογική και λιγότερη στρέβλωση που να μας οδηγούν στα τοκογλυφικά επιτόκια του 6% του Ταμείου Παρακαταθηκών και Δανείων.
Οι προσπάθειες που καταβάλουμε ως Αυτοδιοίκηση δεν είναι καθόλου λίγες.
Στόχος μας, με βάση την εμπειρία των προηγούμενων ΚΠΣ, είναι η αποτελεσματικότερη συμμετοχή των ΟΤΑ. Προς αυτή την κατεύθυνση επεξεργαστήκαμε και λύσεις όσον αφορά το ΕΣΠΑ.

Νομίζαμε ότι τις εξασφαλίσαμε. Για ιστορική συμφωνία είχε μιλήσει ο κ. Φώλιας στις 5 Σεπτέμβρη. Συμφωνήσαμε να εξυγιάνουμε το σύστημα παραγωγής έργου στην Αυτοδιοίκηση ενόψει του Δ΄ ΚΠΣ, με την εταιρεία «ΔΗΜΟΣ Α.Ε.», η οποία «αναμένει στο ακουστικό» της. Είχαμε προγραμματίσει, τέλη Μαρτίου ήδη να λειτουργεί μετά από διεθνή διαγωνισμό. Περιμένουμε στο ακουστικό μας. Ακούμε διάφορα πράγματα οι δήμοι όλης της χώρας θα αποκλειστούν, θα πιστοποιηθούν. Ουδείς γνωρίζει τι γίνεται. Εμείς δώσαμε τα χέρια στις 5 Σεπτεμβρίου, τι συνέβη από τις 5 Σεπτεμβρίου μέχρι σήμερα μόνο οι αρμόδιοι υπουργοί της Κυβέρνησης το  γνωρίζουν. Εμείς δε γνωρίζουμε. Κατά τα άλλα υποτίθεται ότι  το Κοινοτικό Πλαίσιο ξεκίνησε το 2007. Με αυτήν τη λογική η Αυτοδιοίκηση δε θα ξεκινήσει ούτε το 2008 ούτε το 2009 η Αυτοδιοίκηση, και φαντάζομαι  πως όποιος είναι στη θέση του προέδρου της ΚΕΔΚΕ μετά από δύο τρία χρόνια θα απολογείται σε κάποιο βήμα σαν και αυτό για ποιο λόγο είναι χαμηλές οι επιδόσεις της Αυτοδιοίκησης, όταν πριν από δύο χρόνια πήραμε πρωτοβουλία να ληφθούν όλα εκείνα τα μέτρα για να έχουμε καλύτερες επιδόσεις. Και περιμένουμε, και περιμένουμε και δε γίνεται βέβαια τίποτε.
Και όταν μιλάμε βέβαια για χρηματοοικονομικές ευκαιρίες δε  μπορούμε να αφήσουμε εκτός τις ΣΔΙΤ.
Γνωρίζετε ότι υπάρχουν διάφορες απόψεις, εμείς έχουμε τοποθετηθεί καθαρά. Προφανώς οι ΣΔΙΤ είναι μια συγκεκριμένη πηγή χρηματοδότησης, που πρέπει να αξιοποιηθεί τα μέγιστα από την Τοπική Αυτοδιοίκηση.

Θέλω όμως κύριε υφυπουργέ των Οικονομικών να σας πω ότι η δουλειά που κάναμε στην Αυτοδιοίκηση, στο ΙΤΑ για να στηρίξουμε τους ΟΤΑ για τις ΣΔΙΤ, δείχνει ακριβώς στην αντίθετη κατεύθυνση από αυτή που κινείται η Κυβέρνηση. Για να γίνω σαφής. Εμείς υποδεικνύουμε στα μέλη μας στους ΟΤΑ να  οργανώσουν συμπράξεις με τον ιδιωτικό τομέα σε τομείς που έχουν έσοδα, όπως σφαγεία, χώρους στάθμευσης, αξιοποίηση κινητής και ακίνητης περιουσίας. Δηλαδή τομείς που έχουν έσοδα και  αποπληρώνεται ο ιδιώτης μέσα από τα έσοδα σε 5, 10,20, 40 χρόνια. Σχολεία και νοσοκομεία που γίνονται με ΣΔΙΤ στην Ελλάδα, το μόνο που δεσμεύουν είναι  το ΠΔΕ για τα επόμενα 40 χρόνια.
Μια πολύ σημαντική εναλλακτική πηγή χρηματοδότησης και η δυνατότητα που δίνει ο νέος Κώδικας Δήμων και Κοινοτήτων να εκδίδονται ομολογιακά δάνεια. Και περίμενα με ιδιαίτερο ενδιαφέρον να ακούσω την αναφορά του υπουργού στο θέμα. Αναμένουμε τις κοινές υπουργικές αποφάσεις και τα ΠΔ, γιατί έτσι θα ανοίξουμε  πραγματικά μια εντελώς καινούργια πηγή χρηματοδότησης, απόλυτα εγγυημένη για να μπορέσουμε να προχωρήσουμε την πολυπόθητη τοπική ανάπτυξη. 
Από την πλευρά μας αντιμετωπίζουμε με αισιοδοξία το μέλλον ως Αυτοδιοίκηση, δεν παραγνωρίζουμε τις δυσκολίες. Θέλω να πιστεύω ότι η χώρα μας αργά ή γρήγορα θα εναρμονιστεί με το ευρωπαϊκό περιβάλλον, ένα περιβάλλον στο οποίο η Αυτοδιοίκηση με εξαίρεση την Ελλάδα βέβαια, έχει πρωταγωνιστικό ρόλο. Εμείς για αυτό αγωνιούμε και αγωνιζόμαστε, η Αυτοδιοίκηση να αποκτήσει και στην Ελλάδα πρωταγωνιστικό ρόλο, γιατί κάτι τέτοιο θα βοηθήσει όχι την ίδια την Αυτοδιοίκηση, θα βοηθήσει τελικά την ίδια τη χώρα και τους πολίτες της.
